| 11. maj 2021 |
| --- |
| Sagsnummer  2021-0128805  Dokumentnummer  2021-0128805-3 |
| Sekretariatet for Vesterbro og Kgs. Enghave Lokaludvalg  Lyrskovgade 4  1758 København V  EAN-nummer  5798009800275 |

| Sekretariatet for Vesterbro og Kgs. Enghave Lokaludvalg  Økonomiforvaltningen |
| --- |
| Byens Udvikling |

# Høringssvar vedr. Vesterfælledvej 98

Vesterbro Lokaludvalg har modtaget materiale vedr. naboorientering om boligbyggeri ved Vesterfælledvej, Gærtorvet og Kildepladsen.

Byggeriet forudsætter dispensation fra lokalplan nr. 43.

Vesterbro Lokaludvalg er som udgangspunkt positiv overfor, at der bygges almene boliger i Carlsberg-byen, hvor byggeriet her omfatter 195 ungdomsboliger og 31 familieboliger, som er indpasset i det ganske smalle bygningsfelt foran den bevaringsværdige tidligere Administrationsbygning.

På grund af det relative smalle bygningsfelt foreslås det, at der dels etableres to trapper ud mod Vesterfælledvej, ligesom der etableres trapper, samt flugtvejstrapper fra kælder til terræn uden for lokalplanens byggefelt i stueetagen, desuden redningstrapper fra terræn op til øverste etager i åben stålkonstruktion, og der etableres altangange ind mod gården. Der skabes et gårdrum med siddeflader.

Der er tale om, at bygningens grundplan udvides, hvorfor det i forvejen meget smalle rum mellem Administrationsbygningen og denne bygning indskrænkes betydeligt. Det betyder, at den i forvejen meget klemte Administrationsbygning bliver endnu mere klemt, hvilket er meget uheldigt.

Da det er vigtigt, at der endelig kommer lidt alment boligbyggeri i Carlsberg-byen kan Vesterbro Lokaludvalg anbefale denne dispensation.

Men Vesterbro Lokaludvalg vil ikke undlade at bemærke, at der tilsyneladende etableres et gårdrum med betonfliser eller lignende.

Ifølge lokalplan nr. 43 skal der her etableres en have, som skal være offentlig med forbindelse med Kildepladsen. Carlsberg-byen har i forvejen ganske få grønne områder, hvorfor det må kritiseres, at der gives tilladelse til, at denne have ikke etableres, men at der i stedet etableres et gårdrum for beboerne i strid med lokalplanen. Det bør ændres.

Med venlig hilsen

Thomas Egholm

Vesterbro Lokaludvalg

PS: Vesterbro Lokaludvalg har i øvrigt bemærket, at der nu er igangsat spuns-arbejde på stedet, og efter forespørgsel og besigtigelse af tegningerne, må det konstateres, at spunsningen udføres ift. tegninger, som der altså ikke er givet dispensation ift. til. Det gør jo unægtelig denne høringsproces helt illusorisk.